Kriūkų mokykla-daugiafunkcis centras

**Šakių rajono Kriūkų mokykla-daugiafunkcis centras** – dieninė, savarankiško mokymosi bendrojo lavinimo mokykla Joginiškiuose (Šakių raj., Kriūkų seniūnija), Mokyklos g. 2, vykdanti pradinio, pagrindinio ir papildomo ugdymo programas lietuvių kalba. Įstaigos kodas 190821097. Steigėjas Šakių rajono savivaldybės taryba.

Filialai:
* Kriūkų pagrindinės mokyklos ikimokyklinio ugdymo skyrius „Pušelė“
* Kriūkų pagrindinės mokyklos Gerdžiūnų Petro Dumčiaus pagrindinio ugdymo skyrius (nuo 2010 m.)

## Istorija
Istoriniai šaltiniai teigia, kad kaimo dviklasė mokykla Svetošine įsikūrė to paties pavadinimo dvaro rūmuose 1913 m. Pirmoji čia dirbusi mokytoja buvo Vasa Jakimova. Ji mokė rusų kalba, vadovėliai ir kitos mokymo priemonės taip pat buvo rusiškos. Toji mokykla gyvavo iki Pirmojo pasaulinio karo. Prasidėjus karui mokslas nutrūko. Po karo, 1918 m., tuose pačiuose rūmuose atidaryta jau lietuviška pradinė mokykla. Mokykloje trūko mokymo priemonių, suolų, tačiau vaikai buvo mokomi gimtąja kalba. Pirmasis šios mokyklos mokytojas buvo Urbaitis, dirbęs septynerius metus. Po jo dirbo J. Bukšnys, vėliau – Antanas Krutulis.

1932 m. Kriūkuose atidaryta dviejų komplektų mokykla. Čia dirbo DLK Gedimino ordino kavalierius Juozas Cimbolaitis (mokytojas-tremtinys), Narciza ir Feliksas Pranaičiai (1941 m. ištremti į Sibirą), Teresė Vedegienė, Stasys Dabušis. 1938 m. mokykla buvo išplėsta, restauruota, pakeisti langai, padidintas klasių skaičius, įrengta salė.

1944 m. rudenį Kriūkuose įsteigta progimnazija, kurioje buvo keturios pradinės ir keturios gimnazijos klasės. Vėliau kas metai priaugdavo po vieną klasę. Mokyklai paskirtas dar vienas pastatas – buvusio policininko Sedaičio namas. 1948 m. mokykla jau turėjo pilnas aštuonias klases ir buvo pavadinta gimnazija. Keturios pradinės mokyklos klases mokėsi buvusiuose Sedaičio namuose, o 5-8 klasės ant kalno, dabartiniame mokyklos pastate. 1949 m. mokykla pavadinta vidurine.

Pirmasis mokyklos direktorius buvo Juozas Naujokaitis. Jis į Kriūkus atvyko 1944 m., įsteigė progimnaziją, dirbo jos direktoriumi, už darbą buvo apdovanotas medaliu. 1949 m. iš direktoriaus pareigų atleistas, kaip „neatitinkantis tarybinei mokyklai keliamų reikalavimų“. Kriūkų mokykloje besimokančių mokinių daugumą sudarė Žemosios Panemunės, Ilguvos, Kriūkų apylinkių gyventojų vaikai. Mokinių patogumui 1954 m. prie mokyklos atidarytas internatas.

Direktoriaus A. Rutkausko dėka sudarytas mokyklos rekonstrukcijos planas. Pagal jį pradėtas statyti mokyklos ūkinis pastatas, 1962 m. mokinių jėgomis įrengtos medžio dirbtuvės, įruoštas stadionas. 1963 m. gautas leidimas prie senosios mokyklos statyti 8 klasių priestatą. 1964 m. buvusiame dvaro ūkiniame pastate įrengtos mokomosios dirbtuvės, 1965 m. pradėtas eksploatuoti 8 klasių priestatas. 1974 m. prie mokyklos baigtas statyti antrasis dviejų aukštų priestatas su sporto sale, valgykla, katiline, biblioteka, rūbine ir patalpomis aštuonioms klasėms. Nuo 1976–1977 m. m. mokykla pradėjo dirbti kabinetine sistema. Įrengti profesinio orientavimo, buities darbų, fizikos, chemijos kabinetai, šaudykla.

2003 m. mokykloje atidarytas muziejus. 2013 m. rugsėjo 1 d. Kriūkų vidurinė mokykla reorganizuota į pagrindinę.

## Direktoriai
* 1944 m. Juozas Naujokaitis
* 1949 m. Albinas Jonikaitis, Vladas Bružas, Jonas Gudaitis, Bronius Jazdauskas
* 1957 m. Antanas Rutkauskas
* 1961 m. Mamertas Pazikas
* 1963 m. Vanda Pazikienė
* 1987 m. Marija Rubikienė
* 1995 m. Alvydas Grinkevičius, 32 laidos auklėtinis
* nuo 2002 m. Lilija Dailidaitė-Liutvinienė, 35 laidos auklėtinė

## Žymūs mokytojai
* Danutė Klumbytė, literatūros tyrinėtoja, pedagogė

## Žymūs mokiniai
* Gintautas Tamulaitis, fizikas, profesorius
* Albinas Vaičiūnas, kultūros istorikas
* Mindaugas Bastys, politikas

## Šaltiniai

## Nuorodos

* Mokyklos svetainė